飲茶歌誚崔石使君
作者：皎然
朝代：唐

paragraphs: 越人遺我剡溪茗，採得金牙爨金鼎。
素瓷雪色縹沫香，何似諸仙瓊蘂漿。
一飲滌昏寐，情來朗爽滿天地。
再飲清我神，忽如飛雨灑輕塵。
三飲便得道，何須苦心破煩惱。
此物清高世莫知，世人飲酒多自欺。
愁看畢卓甕間夜，笑向陶潛籬下時。
崔侯啜之意不已，狂歌一曲驚人耳。
孰知茶道全爾真，唯有丹丘得如此。